
Text rozhodnutia
Súd: Krajský súd Bratislava Spisová značka: 2S/285/2012 Identifikačné číslo súdneho spisu: 9012010090 Dátum vydania rozhodnutia: 24. 04. 2013 Meno a priezvisko sudcu, VSÚ: Mgr. Viliam Pohančeník ECLI: ECLI:SK:KSBA:2013:9012010090.1 Uznesenie Krajský súd v Bratislave v právnej veci žalobcu: JUDr. L. F., U.., nar. X.X.XXXX, bytom W. XX, Q., zastúpený advokátom Mgr. Danielom Kováčom, Kolískova 1, Bratislava, proti žalovanému: Vláda Slovenskej republiky, Úrad vlády Slovenskej republiky, Námestie slobody 1, Bratislava, zastúpený: JUDr. Michaela Tőrőková, advokátka, ul. 29.augusta 5, Bratislava, o preskúmanie zákonnosti uznesenia vlády Slovenskej republiky č. 178 zo dňa 9.5.2012, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania . o d ô v o d n e n i e : Žalobou doručenou Najvyššiemu súdu Slovenskej republiky dňa 10.7.2012, postúpenou tunajšiemu súdu ako vecne a miestne príslušnému, sa žalobca domáhal preskúmania zákonnosti uznesenia vlády Slovenskej republiky č. 178 zo dňa 9.5.2012, ktorým bol žalobca odvolaný z funkcie predsedu Úradu pre Slovákov žijúcich v zahraničí a do tejto funkcie bol dňom 10.5.2012 vymenovaný I. N.. Žiadal zrušiť napadnuté uznesenie. Podľa § 4 ods. 1,2,3 zákona č. 474/2005 Z.z. o Slovákoch žijúcich v zahraničí, 1) Zriaďuje sa Úrad pre Slovákov žijúcich v zahraničí. 2) Úrad je orgánom štátnej správy so sídlom v Bratislave. Úrad je rozpočtovou organizáciou, ktorá je napojená na rozpočet Úradu vlády Slovenskej republiky. 3) Na čele úradu je predseda, ktorého vymenúva a odvoláva vláda. Funkčné obdobie predsedu úradu je päť rokov. Predsedu v čase jeho neprítomnosti zastupuje v rozsahu jeho práv a povinností podpredseda. Predseda môže poveriť aj v iných prípadoch podpredsedu, aby ho zastupoval v rozsahu jeho práv a povinností. Podpredsedu na návrh predsedu vymenúva a odvoláva vláda. Podľa článku č. 108 Ústavy Slovenskej republiky Vláda Slovenskej republiky je vrcholným orgánom výkonnej moci. Podľa článku č. 119 písm. m) Ústavy Slovenskej republiky vláda rozhoduje v zbore o vymenúvaní a odvolávaní ďalších štátnych funkcionárov v prípadoch ustanovených zákonom a troch členov Súdnej rady Slovenskej republiky. Podľa § 244 ods. 1, 2 O.s.p. 1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. 2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Zo zákona vyplýva, že predsedu Úradu pre Slovákov žijúcich v zahraničí vymenúva a odvoláva vláda. Žalobca bol odvolaný uznesením vlády Slovenskej republiky, ktoré napadol správnou žalobou, pretože ho považuje za nezákonné správne rozhodnutie. Súdy v správnom súdnictve však majú preskúmavaciu právomoc len voči rozhodnutiam správnych orgánov tak, ako ich definuje § 244 ods. 2 O.s.p. Postavenie Vlády Slovenskej republiky však vymedzuje priamo Ústava Slovenskej republiky ako vrcholného orgánu výkonnej moci. Vláda teda nie je orgánom verejnej správy. Jej konanie a rozhodovanie, pokiaľ v zmysle svojej právomoci vyplývajúcej jej z článku 119 písm. m) ústavy vymenúva alebo odvoláva štátnych funkcionárov, nie je rozhodovaním v správnom konaní, ale politickým rozhodnutím v rámci jej ústavnej právomoci. Vzhľadom k tomu, že vláda nie je orgánom verejnej správy a pokiaľ rozhodla o odvolaní alebo vymenovaní štátneho funkcionára, v danom prípade predsedu Úradu pre Slovákov žijúcich v zahraničí, podľa článku č. 119 písm. m) ústavy, jej rozhodnutie nepodlieha súdnemu prieskumu podľa ustanovení piatej časti O.s.p. upravujúcej správne súdnictvo. Súd preto zastavil konanie vo veci podľa § 250d ods. 3 O.s.p., keďže žaloba smeruje proti rozhodnutiu, ktoré nemôže byť predmetom preskúmavania súdom. O náhrade trov konania súd rozhodol podľa § 146 ods. 1 písm. c) v spojení s § 246c O.s.p. tak, že žiadnemu z účastníkov nepriznal právo na náhradu trov konania. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd Slovenskej republiky prostredníctvom tunajšieho súdu. V odvolaní sa má popri všeobecných náležitostiach (§42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

